**Møde i aftagerpanelet for Designuddannelser på SDU/Kolding**

Torsdag d. 9/4 kl. 13.00-16.00 i lokale 61.01 (gæstecaféen), SDU campus Kolding.

Mødet indledes med frokost kl. 13.00-13.30

**Aftagerpanelet:**

Mie Lerche Bach, LERCHE design

Kamilla Frank, Innovationskonsulent, Region Syd

Morten Grøn, adm. dir., Design Denmark

Mette Søndergaard Nielsen, Region Syddanmark

Christian Holmsted Olesen, udstillings- og samlingschef, Designmuseum Danmark

Mads Quistgaard, grafisk designer, adjungeret professor, Designskolen Kolding

**Videnskabeligt personale, SDU:**

Humaniora: Mads Nygaard Folkmann (studieleder, lektor; mødeleder), Hans-Christian Jensen (lektor), Niels Peter Skou (adjunkt), Stina Teilmann-Lock (lektor)

Samfundsvidenskab: Elin Brandi Sørensen

**Studerende, SDU**

Repræsentanter, Studienævnet for Design og Turisme: Alexander Rendboe, Kristina Hansen  
Kristine Irene Jensen, HAU  
Mille Torp Petersen (næstformand for studienævnet)

**Afbud fra:**Elly Andersen, Center for Designkultur   
Rene Bühlmann, konsulent, undervisningsministeriet   
Anne Flemmert Jensen, Insight Director, Insight Future Lab, LEGO

Claus Jepsen, Director, Partner, Designit

*1) Velkomst v. Mads*

Præsentation af deltagere og uddannelser.

*2) Status for designuddannelserne, herunder optag, tiltag og viden om dimittenderne*

a. BA Designkultur og økonomi (start 2006) og BA Designkultur (start 2013)

b. KA Designstudier (start 2013)

c. KA Designledelse (start 2007)

**Diskussion af nyt tiltag: Modeprofil på BA DKØ**   
At kunne noget med kommunikation/medier/journalistik inden for mode er vigtigt for modebranchen. Undervisningen vil foregå på SDU, og der er ingen konkurrence med Designskolen, som stadig står for den mere praktiske del af modeuniverset.

Uddannelsen vurderes som et godt initiativ og giver mening for aftagerpanels medlemmer. Det er dog samtidig vigtigt for SDU at huske at sætte uddannelsen i sammenhæng med det øvrige modefelt.

Én uddannelsesmæssig indgang med flere linjer giver mere mening set udefra, da 75 % procent af fagene er ens. Dette er bare ikke en mulighed på SDU.

Uddannelsens navn ”Designkultur” sælger ikke i modebranchen, men behovet for kandidaterne er stort, da der er mange virksomheder, som kunne gøre brug af uddannelsens faglige kombination hos (fremtidige) medarbejdere. Uddannelsen og de studerende skal sælges til designbranchen, som har behovet for kandidaterne, men ikke umiddelbart ved, hvad de kan.

Panelet billigede valget af en disciplin med fokus på medier i relation til mode.

**Bilag 1**: Ny studieordning for BA DKØ.   
**bilag 2**: Alternativ disciplinbeskrivelse: Mode og medier

*3) Workshop om de studerendes kompetencer – hvad skal de studerende klædes på med, og hvad skal de klædes på til?*

*Sigtet med workshoppen er at få ekspliceret og diskuteret de kompetencer, som uddannelserne sætter rammen for, at de studerende tilegner sig:  
Hvad er der brug for, og hvordan harmonerer det med uddannelsernes kompetenceprofiler?  
Hvad er styrker og udfordringer ved det monofaglige (BA Designkultur og KA Designstudier) og det tværfaglige (BA Designkultur og økonomi og KA Designledelse)?*

*Til inspiration til diskussionen vedlægges uddannelsernes kompetenceprofiler som bilag sammen med en opsamling fra et dialogmøde om den nye modeprofil, hvor repræsentanter fra modebranchen var inviteret og gav deres bud på de kompetencer, de efterspørger.*

**Bilag 3**: Kompetenceprofiler for de fire uddannelser (DKØ er identisk med § 2 i bilag 1)

**Bilag 4**: Opsamling fra dialogmøde om udvikling af den nye modeprofil

Opsamling fra diskussionen.

Udgangspunktet for diskussion var, at de humanistiske og tværfaglige uddannelser klæder de studerende på til at indgå i det stadigt voksede arbejdsmarked inden for design, hvor der er brug for viden om design i en kulturel, forbrugermæssig og kulturel kontekst og for færdigheder inden for kommunikation og formidling af designviden og -kunnen på tværs af fagligheder.

Følgende problemstillinger blev diskuteret:

*Uddannelsernes profil*

Det fremgik af diskussionen, at der er en udfordring i at sætte ord på de studerendes kompetencer som nyuddannede. Men det er yderst vigtig at kunne kommunikere, både internt og eksternt.

De studerende skal ud på arbejdsmarkeret og sælge sig selv og har derfor brug for at vide, hvad de har af færdigheder og kompetencer.

Endvidere fremgik det, at det er vigtigt at differentiere uddannelserne fra hinanden og italesætte forskellene med forskellige navne for uddannelserne – og at fra SDU’s side forsøge at se uddannelserne udefra: Når omverden ser på uddannelserne på SDU, hvad ser man så, og kan man se forskel?

*Design i netværk*

Det blev påpeget af flere af paneldeltagerne, at det er vigtigt for uddannelserne at danne netværk uden for institutionen. Et godt råd er at passe på med at overakademisere og opfinde en ”fiktiv” verden. Tal gerne med designbranchen om verden, som den ser ud fra deres synsvinkel.

Mads Nygaard Folkmann nævnte disciplinen Aktuelle tendenser i dansk designkultur på KA Designstudier som en disciplin, der aktivt opdyrker forståelsen af designs netværk og en påbegyndt interaktion med dem.

*Forholdet mellem mono- og tværfaglighed*

Typen af kompetencer mellem mono- og tværfaglighed blev diskuteret på mødet.

Flere af deltagerne pegede på, at det er afgørende, at de studerende har en specifik dybdefaglighed med sig, dvs. har en høj fag-faglighed, når der forlader universitetet.

Christian Holmsted Olesen mente på den måde, at der f.eks. er behov for kandidater med et styrket fokus på designhistorie og *connoisseurship* inden for design; bl.a. kan man konstatere, at en del virksomhedsledere inden for design i dag har en høj kulturel kapital inden for designviden. Han anbefalede på den baggrund et styrket fokus på kendskab til historie, materiale og produktionsforhold i design.

Uddannelsernes måde at opdyrke det tværfaglige, især på KA Designledelse, blev diskuteret. Der var fra Kamilla Frank og Mette Søndergaard Nielsens (begge dimittender fra Designledelse) side en problematisering af, om Designledelse med sit brede perspektiv på tværfaglighed kommer nok i dybden inden for sine tre hjørner (erhvervsøkonomi, humaniora og designpraksis), giver en distinkt nok faglighed for dimittenderne at gå ud på arbejdsmarkedet med.

Det blev samtidig diskuteret, at man også kan se tværfaglighed som en særlig faglighed i sig selv; Mads Quistgaard påpegede på den måde, at man kan formulere det sådan, at man kan blive specialist i tværfaglighed.

Morten Grøn pegede på, at det typisk vil være ude i erhvervslivet, at kandidaterne lærer det tværfaglige. I en diskussion af T’et som en metafor for kompetencer (overliggeren er bredde, stregen er dybde) mente han, at ”man lærer overliggeren af T’et i den virkelighed, der møder en”.

*Forholdet mellem generalist- og specialistkompetencer*

Deltagerne i panelet diskuterede i forlængelse af diskussionen om mono- og tværfaglighed balancen mellem generalist- og specialistkompetencer.

Morten Grøn mente, at fokus burde være på at være specialist snarere end generalist; det er på sin specialistkompetence, at man skaber sig en plads på arbejdsmarkedet.

Mads Quistgaard pegede samtidig på, at dét, der i hans tidligere virksomhed Kontrapunkt betød noget for ansættelsen af folk var følgende: enten 1) skulle de have en evne til entreprenørskab, dvs. have et drive og/eller være gode til projektledelse, eller også 2) skulle de være de bedste hjerner og være virkeligt dygtige til det, de gør, dvs. f.eks. være dygtige viden om design. Dimittenderne skal kunne tænke, tale og skrive kritisk – og de skal ville noget med det, de gør; have et drive.

Mads Quistgaard mente, at man ikke skal spille det almene generalistkort i markedsføringen af uddannelserne, men kommunikere sig som specialist til at være generalist inden for et bestemt fagområde.

Af dimittender fra KA Designledelse sidder 60 % sidder i en stilling, hvor de arbejder med projekter/projektledelse. Det blev diskuteret, hvordan universitetet skal klæde de studerende på til dette.

På den ene side er kompetence til projektledelse en generel kompetence, der også kan erhverves efter end universitetet.

På den anden side blev det påpeget, at en projektledelseskompetence vil være en fordel at styrke de studerendes kompetenceprofil med. Morten Grøn påpegede, at der er efterspørgsel på dimittender med viden og kunnen inden for projektledelse og -styring med et blik for bundlinjen.

Mie Lerche påpegede, at evnen til salg er en efterspurgt kompetence, især i mindre virksomheder, hvor flere arbejdsområder varetages af samme medarbejder.

*4) Opsummerende diskussion: Hvordan kan vi fremadrettet styrke aftagernes rolle i uddannelserne – hvordan kan vi bidrage til hinanden?*

**Bilag 5**: Kommissorium for designuddannelser, SDU, campus Kolding

Det blev her drøftet, hvordan netværksdannelsen mellem uddannelser og erhvervsliv kan blive styrket – hvordan vi kan bruge hinanden bedre og mere intenst fremover.

Morten Grøn inviterede til at trække på hans netværk i Design Denmark, hvis der skulle blive brug for det.

Det blev besluttet, at vi på næste møde gør dette til et fokuspunkt.

*5) Formandskab*

Ingen formand blev valgt; det blev besluttet at gå videre med studielederen som initiativtager.

*6) Eventuelt*

Intet